<classify> WALIMU 21 wa shule za sekondari katika Halmashauri ya Wilaya ya Kigoma wamesimamishwa kazi kwa kushindwa kuripoti kwenye vituo vya vipya vya kazi huku wengine wakiwa wamechukua posho ya kujikimu.Ofisa Utumishi wa Halmashauri ya Wilaya Kigoma, Michael Magesa alibainisha hayo wakati alipokuwa akijibu hoja ya madiwani waliotaka kujua sababu ya walimu hao kusimamishwa kazi wakati shule nyingi katika halmashauri hiyo zinakabiliwa na upungufu mkubwa wa walimu.Alisema sababu ya kusimamishwa kwa walimu hao ni kutekeleza hatua za awali za hatua za kinidhamu na kwamba tayari tume imeundwa kuchunguza jambo hilo ambapo uongozi wa halmashauri hiyo umeshahojiwa kuhusu hilo.Magesa alisema kuwa walimu hao walihamishwa na kupelekwa kwenye vituo vipya ambapo wote waliripoti kwenye vituo vipya na watano kati yao wameshalipwa fedha za kujikimu za uhamisho lakini tangu waripoti, hawajawahi kurudi tena kwenye vituo vya kazi kufundisha.Alisema walimu wengine waliripoti vituo vyao lakini malipo ya fedha za kujikimu yakachelewa hivyo wakagoma kufanya kazi na wengine walifanya vurugu wakafikishwa polisi na kuwasimamisha ni hatua za awali za kinidhamu wakati shauri lao likiendelea kusimamiwa na Tume ya Utumishi ya Walimu TSD.Awali Diwani wa kata ya Bitale, Mathias Bwami alitaka kufahamu sababu ya idadi kubwa ya walimu waliosimamishwa kazi wakati halmashauri ina uhaba mkubwa wa walimu katika shule zake. Bwami alisema baadhi ya shule zilikuwa na walimu wa masomo ya hesabu na sayansi na kuwa sasa masomo hayo hayafundishwi na katika baadhi ya shule ikiwemo Mgawa sekondari ina mwalimu mmoja wa hesabu anayefundisha watoto 700 wa shule hiyo.  <topic>: kitaifa 